Il-Kunsill adotta konklużjonijiet dwar id-dispożizzjoni standard tal-UE dwar il-governanza tajba fil-qasam tat-taxxa għall-ftehimiet mal-pajjiżi terzi. Il-Kunsill: IFAKKAR fil-konklużjonijiet tal-Kunsill tal-14 ta' Mejju 2008 fil-qasam tad-dispożizzjonijiet tat-taxxa fil-ftehimiet mal-pajjiżi terzi bil-ħsieb li jiġu ttrattati l-frodi u l-evażjoni tat-taxxa u li jissaħħu l-isforzi għall-ġlieda kontra l-frodi u l-evażjoni transfruntiera tat-taxxa fil-qasam tat-tassazzjoni u JIRREFERI għad-dispożizzjoni speċifika dwar il-governanza tajba fil-qasam tat-taxxa li għandha tiddaħħal fil-ftehimiet rilevanti li għandhom jiġu konklużi mal-pajjiżi terzi mill-Unjoni u l-Istati Membri tagħha, li ġiet adottata f'dik l-okkażjoni. IFAKKAR fil-konklużjonijiet tal-Kunsill tal-25 ta' Mejju 2016 dwar strateġija esterna għal tassazzjoni u miżuri kontra l-abbuż tat-trattat li appellaw għal dispożizzjoni standard ġdida f'konformità mal-evoluzzjoni tal-istandards internazzjonali fil-qasam tat-taxxa. JENFASIZZA l-importanza tal-implimentazzjoni ta' dispożizzjoni aġġornata dwar il-governanza tajba fil-qasam tat-taxxa fin-negozjati li għaddejjin u dawk futuri mal-pajjiżi terzi, fuq bażi ġeografika mill-aktar wiesgħa possibbli, filwaqt li titqies is-sitwazzjoni partikolari ta' kull pajjiż terz. L-elementi ewlenin ta' dispożizzjoni aġġornata jinkludu l-istandards globali dwar it-trasparenza u l-iskambju ta' informazzjoni, it-tassazzjoni ġusta u l-istandards kontra l-BEPS. Il-governanza tajba fil-qasam tat-taxxa mhix biss mezz essenzjali għall-ġlieda kontra l-frodi u l-evażjoni transfruntiera tat-taxxa, iżda tista' ssaħħaħ il-ġlieda kontra l-ħasil tal-flus, il-korruzzjoni u l-finanzjament tat-terroriżmu. JIRRIKONOXXI għalhekk il-ħtieġa li fil-ftehimiet rilevanti li jiġu konklużi mal-pajjiżi terzi mill-Unjoni u l-Istati Membri tagħha tiġi inkluża, mingħajr preġudizzju għall-kompetenzi rispettivi tagħhom, id-dispożizzjoni aġġornata dwar il-governanza tajba fil-qasam tat-taxxa u jqis li t-test li ġej hu adatt f'dan ir-rispett: Il-Partijiet jirrikonoxxu u jieħdu l-impenn li jimplimentaw il-prinċipji tal-governanza tajba fil-qasam tat-taxxa, inkluż l-istandards globali dwar it-trasparenza u l-iskambju ta' informazzjoni, it-tassazzjoni ġusta u l-istandards minimi kontra l-Erożjoni tal-Bażi u t-Trasferiment tal-Profitt (BEPS). Il-Partijiet jippromwovu l-governanza tajba fil-qasam tat-taxxa, itejbu l-kooperazzjoni internazzjonali fil-qasam tat-taxxa u jiffaċilitaw il-ġbir tad-dħul mit-taxxa." JENFASIZZA l-interess tiegħu fil-promozzjoni tal-governanza tajba fil-qasam tat-taxxa fir-rigward tan-negozjati li għaddejjin u dawk futuri. Fil-qafas tad-dispożizzjonijiet applikabbli tat-TFUE, il-Kummissjoni ser tinforma u tikkonsulta, skont kif ikun adatt, lill-korpi rilevanti tal-Kunsill, bid-diliġenza dovuta u fi żmien debitu, dwar kull kwistjoni relatata mad-dispożizzjoni speċifika dwar il-governanza tajba fil-qasam tat-taxxa li tista' tqum fil-proċess tan-negozjati tal-ftehimiet internazzjonali msemmija hawn fuq. Ara l-paġna tal-laqgħa